Ermənistanda prezidentliyə namizədlər
Ölkə MSK-sı son qərarı 2 gün sonra verəcək
Yanvarın 14-də Ermənistanın Mərkəzi Seçki Komissiyası prezidentliyə namizədlərin qeydiyyatı ilə bağlı yekun qərar verəcək. “Media forum” saytının məlumatına görə, hazırda prezidentliyə 7 nəfər iddia edir: prezident Serj Sərkisyan; sabiq baş nazir, Azadlıq Partiyasının lideri Qrant Baqratyan; sabiq xarici işlər naziri, İrs Partiyasının lideri Raffi Ovannisyan; politoloq Andrias Qukasyan; Dağlıq Qarabağın sabiq “xarici işlər naziri” Arman Məlikyan; Milli Müqəddəratı Təyinetmə Birliyinin sədri Paruyr Ayrikyan; dastanşünas Vardan Sedrakyan. Prezident seçkisi fevralın 18-də keçiriləcək. Qələbəyə ən çox şansı olan iddiaçı dövlət başçısı Serj Sərkisyandır. 1954-cü ildə Xankəndidə doğulan Serj Sərkisyan Dağlıq Qarabağın Azərbaycandan qoparılması uğrunda separatçı və işğalçı hərəkatın əsas nümayəndələrindəndir. Ermənistanın müdafiə, milli təhlükəsizlik və daxili işlər naziri, baş naziri olub. 2008-ci ildən prezident postunu tutur.